
Comisia pentru buget, finanţe şi bănci

Bucureşti 24.09.2002     

Nr. 22/252

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind despăgubirea deponenţilor la Casa de Economii şi Consemnaţiuni care au depus diverse sume de bani până la data de 01.11.1990 în vederea achiziţionării de autoturisme DACIA, cu care comisia noastră a fost sesizată în fond cu adresa Biroului Permanent nr.51 din 29 aprilie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 24.09.2002

Nr.22/252

RAPORT

asupra propunerii legislative privind despăgubirea deponenţilor la Casa de Economii şi Consemnaţiuni care au depus diverse sume de bani până la data de 01.11.1990 în vederea achiziţionării de autoturisme DACIA

Cu adresa nr.51 din 29 aprilie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind despăgubirea deponenţilor la Casa de Economii şi Consemnaţiuni care au depus diverse sume de bani până la data de 01.11.1990 în vederea achiziţionării de autoturisme DACIA.

La întocmirea proiectului de Lege s-a avut în vedere avizul primit de la Comisia pentru drepturile omului, culte şi problemele minorităţilor naţionale, precum şi avizul Consiliului Legislativ.


La lucrările comisiei au participat 23 deputaţi, din totalul de 25 membri ai comisiei.

In urma examinării propunerii legislative privind despăgubirea deponenţilor la Casa de Economii şi Consemnaţiuni care au depus diverse sume de bani până la data de 01.11.1990 în vederea achiziţionării de autoturisme DACIA, în şedinţa din 24 septembrie 2002, comisia a hotărât, cu unanimitate de voturi, respingerea propunerii legislative din următoarele considerente:
- prezenta propunere legislativă are ca obiect de reglementare despăgubirea deponenţilor la Casa de Economii şi Consemnaţiuni care au depus diverse sume de bani până la data de 1 noiembrie 1990, în vederea achiziţionării de autoturisme DACIA. Menţionăm că aceştia nu sunt singurii deponenţi care nu au înregistrat venituri la nivelul scontat în anii care au trecut după 1989 şi, prin urmare, acordarea de despăgubiri numai unora dintre persoanele păgubite ar reprezenta o încălcare a principiului egalităţii în drepturi a cetăţenilor, consacrat în art.16 alin.(1) din Constituţia României.

- subliniem faptul că cererile de despăgubiri formulate de persoanele care au depus sume la Casa de Economii şi Consemnaţiuni pentru achiziţionarea de autoturisme Dacia au fost respinse de instanţele judecătoreşti, iar în anul 2001, Curtea Europeană pentru Drepturile Omului a respins, de asemenea, acţiunea formulată de Asociaţia pentru protecţia cumpărătorilor de autoturisme.

- adoptarea acestei iniţiative legislative ar crea un conflict între legislator şi puterea judecătorească, prin aceea că hotărârile judecătoreşti cu autoritate de lucru judecat (putere de lege) ar fi anulate, ceea ce contravine Constituţiei.

- deşi această iniţiativă legislativă are un caracter reparatoriu, soluţia propusă nu se justifică, întrucât acordarea de despăgubiri presupune repararea unor pierderi patrimoniale efectiv suferite şi a câştigului nerealizat. Cazul deponenţilor la Casa de Economii şi Consemnaţiuni, la care se referă propunerea, nu se înscrie în această categorie, destinaţia acestor despăgubiri fiind repararea unui câştig nerealizat generat de nivelul inferior al ratei dobânzii bonificate de Casa de Economii şi Consemnaţiuni în comparaţie cu rata inflaţiei, şi nu de o pierdere patrimonială efectiv suferită.

- prevederea referitoare la instituirea obligativităţii, constituirii de către Banca Naţională a României a unui fond de despăgubiri din impozitul pe profitul datorat reprezintă o ingerinţă în atribuţiile băncii centrale, stabilite prin Legea nr.101/1998 privind Statutul Băncii Naţionale a României, cu modificările ulterioare, contravenind, astfel, legislaţiei şi practicii comunitare.

- considerarea proiectului de Lege privind unele măsuri pentru diminuarea consecinţelor încetării răscumpărării de unităţi de fond de către Fondul Naţional de Investiţii drept precedent nu este corectă, deoarece deponenţii la care se referă prezenta propunere legislativă nu au întâmpinat nici un impediment în a-şi retrage sumele depuse la Casa de Economii şi Consemnaţiuni.

- potrivit art.6 din Legea nr.24/2000 privind normele de tehnică legislativă pentru elaborarea actelor normative, soluţiile pe care le cuprinde un act normativ trebuie să fie temeinic fundamentate, luându-se în considerare interesul social, politica legislativă a statului român şi cerinţele corelării cu ansamblul reglementărilor interne. Faţă de aceste prevederi, propunerea legislativă nu este corelată cu celelalte reglementări în materie, dintre care menţionăm: Legea nr.66/1996 privind reorganizarea Casei de Economii şi Consemnaţiuni din România în societate bancară pe acţiuni, republicată; Legea nr.88/1997 pentru aprobarea Ordonanţei Guvernului nr.39/1996 privind înfiinţarea şi funcţionarea Fondului de garantare a depozitelor în sistemul bancar şi Legea nr.420/2001 privind aprobarea Ordonanţei de urgenţă a Guvernului nr.118/2000 pentru autorizarea Băncii Naţionale a României de a acorda o linie de credit Fondului de garantare a depozitelor în sistemul bancar.

PREŞEDINTE,

Prof. dr. Florin Georgescu

Experţi parlamentari:

Onete Alexandru

Popescu Luminiţa

